**შპს მართვისა და კომუნიკაციის საერთაშორისო უნივერსიტეტი**

**ა ლ ტ ე რ ბ რ ი ჯ ი**

**აკადემიური კონკურსის ჩატარებისა და აკადემიური თანამდებობების დაკავების წესი**

დამტკიცებულია რექტორის **27/04/2021 წლის** **ბრძანება Nბ/1-01/07**

ბრძანებით.

**მუხლი 1. ზოგადი დებულებანი**

1. წინამდებარე ,,აკადემიური კონკურსის ჩატარებისა და აკადემიური თანამდებობების დაკავების წესი(შემდგომში - წესი) არეგულირებს შპს მართვისა და კომუნიკაციის საერთაშორისო სასწავლო უნივერსიტეტში „ალტერბრიჯი“ (შემდგომში-სასწავლო უნივერსიტეტი) აკადემიური თანამდებობების დასაკავებლად პირის/პირების შერჩევის მიზნით გამოცხადებული ღია კონკურსის (შემდგომში - კონკურსი) ჩატარების წესს და პირობებს, ამ პროცესის თანმდევ საკითხებს.
2. ამ წესის მიზანია უზრუნველყოს აკადემიური თანამდებობების დასაკავებლად კონკურსის ჩატარება გამჭვირვალობის, თანასწორობისა და სამართლიანი კონკურენციის პრინციპების დაცვით.
3. სასწავლო უნივერსიტეტში აკადემიურ პერსონალს ირჩევს საკონკურსო კომისია.
4. ამ წესის სამართლებრივი საფუძველია საქართველოს კანონი „უმაღლესი განათლების შესახებ“ და სასწავლო უნივერსიტეტის შიდა სამართლებრივი აქტები.

**მუხლი 2. აკადემიური პერსონალი**

სასწავლო უნივერსიტეტის აკადემიური პერსონალი შედგება პროფესორისაგან, ასოცირებული პროფესორისაგან, ასისტენტ-პროფესორისა და ასისტენტისაგან.

**მუხლი 3. აკადემიურ თანამდებობაზე დანიშვნის ვადა**

1. პროფესორი და ასოცირებული პროფესორი აკადემიურ თანამდებობაზე ინიშნება 4 წლის ვადით.

2. ასისტენტ-პროფესორისა და ასისტენტის მიერ აკადემიური თანამდებობის დაკავების ვადა განისაზღვრება 3 წლით.

 **მუხლი 4. აკადემიური პერსონალის სამუშაოს შინაარსი**

1. პროფესორები მონაწილეობენ სასწავლო პროცესში ან/და წარმართავენ მას.

2. პროფესორი არის პირი, რომელსაც აქვს შესაბამისი საგანმანათლებლო პროგრამისა, ან პროგრამის სავალდებლო კომპონენტში შემავალი მოდულის სწავლებისა და განვითარების ხედვა და შესაბამის სფეროში სარგებლობს აკადემიური, პროფესიული ან/და სამეცნიერო ავტორიტეტით.

3. პროფესორი ზრუნავს შესაბამისი პროგრამის/პროგრამაში შემავალი მოდულის მიმართულების ფარგლებში საგანმანათლებლო კურსების განვითარებაზე, სამეცნიეროკვლევითი მუშაობის ორგანიზებაზე, ასევე, პროფესორს პრიორიტეტი ენიჭება სტუდენტების სამეცნიერო ნაშრომების ხელმძღვანელობის თვალსაზრისით.

 4. ასოცირებული და ასისტენტ-პროფესორები სასწავლო უნივერსიტეტის მიზნებიდან და სახიდან გამომდინარე, ჩართულები არიან სასწავლო კურსების განხორციელებასა და თავიანთი მიმართულების შესაბამისად, სამეცნიერო კვლევაში.

5. ასისტენტი პროფესორის, ასოცირებული პროფესორის ან ასისტენტ-პროფესორის ხელმძღვანელობით ახორციელებს სასემინარო და კვლევით სამუშაოებს.

**მუხლი 5. აკადემიური პერსონალის დატვირთვა**

აკადემიური პერსონალის დატვირთვა განისაზღვრება ალტერბრიჯის რექტორის ბრძანებით დამტკიცებული **„აკადემიური პერსონალის მიერ სასწავლო წლის განმავლობაში შესასრულებელი სამუშაოსა და შესაბამისი აქტივობების მიხედვით დასაგროვებელი ქულების ოდენობების**“ შესაბამისად.

**მუხლი 6. აკადემიური თანამდებობის დაკავების პირობები**

1. აკადემიური თანამდებობის დაკავება შეიძლება მხოლოდ ღია კონკურსის წესით, რომელიც უნდა შეესაბამებოდეს გამჭვირვალობის, თანასწორობისა და სამართლიანი კონკურენციის პრინციპებს.

2. აკადემიური კონკურსის თარიღი და პირობები, მტკიცდება სასწავლო უნივერსიტეტის რექტორის ბრძანებით.

3. კონკურსის პირობები ქვეყნდება საჯაროდ, სასწავლო უნვიერსიტეტის საინფორმაციო სივრცესა და ვაკანსიების საინფორმაციო სივრცის (ბეჭდური ან ინტერნეტ მედია) საშუალებით, საბუთების მიღების დაწყებამდე სულ ცოტა ერთი თვით ადრე.

**მუხლი 7. აკადემიურ თანამდებობაზე არჩევის პირობები**

1. აკადემიურ თანამდებობაზე ასარჩევად კონკურსანტმა უნდა დააკმაყოფილოს კანონმდებლობითა და ამ წესით განსაზღვრული აკადემიური ან პროფესიული ნიშნით კვალიფიკაციის დამადასტურებელი კრიტერიუმები შესაბამისი აკადემიური თანამდებობისთვის.

 2. თუ ამ მუხლის პირველი პუნქტის შესაბამისი კონკურსანტების რაოდენობა აღემატება საკონკურსო ვაკანსიების რაოდენობას, აკადემიურ თანამდებობაზე არჩევის უფლებას მოიპოვებენ საკონკურსო ვაკანსიების რაოდენობის შესაბამისი კონკურსანტები, რომლებიც ძირითად და დამატებით საკონკურსო კრიტერიუმებთან შესაბამისისობის მაჩვენებელთა ერთობლიობით უპირატესი შედეგი აჩვენეს სხვა კონკურსანტებთან მიმართებით.

**მუხლი 8. აკადემიური ნიშნით კვალიფიკაციის დამადასტურებელი კრიტერიუმები:**

1. პროფესორის აკადემიურ თანამდებობაზე:

ა) დოქტორის ან მასთან გათანაბრებული აკადემიური ხარისხი;

ბ) არანაკლებ 6 წლის სამეცნიერო-პედაგოგიური მუშაობის გამოცდილება უმაღლეს საგანმანათლებლო დაწესებულებაში;

გ) შესაბამისი სასწავლო კურსების თემატიკის მიმართულებით უკანასკნელი 5 წლის განმავლობაში გამოქვეყნებული სამეცნიერო პუბლიკაციების ავტორობა/ თანაავტორობა;

დ) აკადემიური საქმიანობის ხედვა;

ე) საგანმანათლებლო პროგრამის შესაბამისი სასწავლო კურსის (სილაბუს(ებ)ის) წარმოდგენა.

1. ასოცირებული პროფესორის აკადემიურ თანამდებობაზე:

ა) დოქტორის ან მასთან გათანაბრებული აკადემიური ხარისხი;

ბ) არანაკლებ 3 წლის სამეცნიერო-პედაგოგიური მუშაობის გამოცდილება უმაღლეს საგანმანათლებლო დაწესებულებაში;

გ) შესაბამისი სასწავლო კურსის/კურსების თემატიკის მიმართულებით უკანასკნელი 5 წლის განმავლობაში გამოქვეყნებული სამეცნიერო პუბლიკაცია/პუბლიკაციები;

დ) აკადემიური საქმიანობის ხედვა;

ე) საგანმანათლებლო პროგრამის შესაბამისი სასწავლო კურსის (სილაბუს(ებ)ის) წარმოდგენა.

3.ასისტენტ-პროფესორის აკადემიურ თანამდებობაზე:

ა) დოქტორის ან მასთან გათანაბრებული აკადემიური ხარისხი;

 ბ) შესაბამისი სასწავლო კურსის/კურსების თემატიკის მიმართულებით უკანასკნელი 5 წლის განმავლობაში გამოქვეყნებული სამეცნიერო პუბლიკაცია/პუბლიკაციები;

გ) აკადემიური საქმიანობის ხედვა;

დ) საგანმანათლებლო პროგრამის შესაბამისი სასწავლო კურსის (სილაბუს(ებ)ის) წარმოდგენა.

4. ასისტენტის აკადემიურ თანამდებობაზე - მოქმედი სადოქტორო პროგრამის დოქტორანტის აქტიური სტატუსი საქართველოს უმაღლეს საგანმანათლებლო დაწესებულებაში, ან უცხო ქვეყნის უმაღლეს საგანმანათლებლო დაწესებულებაში სადოქტორო პროგრამის დოქტორანტის აქტიური სტატუსი შესაბამისი აღიარების დოკუმენტის წარმოდგენის პირობით.

**მუხლი 9. პროფესიული ნიშნით კვალიფიკაციის დამადასტურებელი კრიტერიუმები:**

1. ასოცირებული პროფესორის აკადემიურ თანამდებობაზე:

ა) მაგისტრის ან მასთან გათანაბრებული აკადემიური ხარისხი;

ბ) არანაკლებ 5 წლის მუშაობის გამოცდილება შესაბამის დარგში, რაც დაკავშირებულია სფეროში, წამყვან თანამდებობებზე პრაქტიკულ მოღვაწეობასთან (პრაქტიკული მოღვაწეობის შინაარსი შესაძლებელია დაკონკრეტდეს პროგრამის თავისებურებიდან გამომდინარე);

გ) შესაბამისი სასწავლო კურსის/კურსების თემატიკის მიმართულებით უკანასკნელი 10 წლის განმავლობაში გამოქვეყნებული სამეცნიერო პუბლიკაცია/პუბლიკაციები;

დ) აკადემიური საქმიანობის ხედვა.

1. ასისტენტ-პროფესორის აკადემიური თანამდებობისთვის:

ა) მაგისტრის ან მასთან გათანაბრებული აკადემიური ხარისხი;

ბ) არანაკლებ 3 წლის მუშაობის გამოცდილება შესაბამის დარგში, რაც დაკავშირებულია სფეროში, წამყვან თანამდებობებზე პრაქტიკულ მოღვაწეობასთან (პრაქტიკული მოღვაწეობის შინაარსი შესაძლებელია დაკონკრეტდეს პროგრამის თავისებურებიდან გამომდინარე);

გ) შესაბამისი სასწავლო კურსის/კურსების თემატიკის მიმართულებით უკანასკნელი 10 წლის განმავლობაში გამოქვეყნებული სამეცნიერო პუბლიკაცია/პუბლიკაციები;

დ) აკადემიური საქმიანობის ხედვა.

1. ასისტენტის აკადემიური თანამდებობისთვის:

ა) მაგისტრის ან მასთან გათანაბრებული აკადემიური ხარისხი;

ბ) არანაკლებ 3 წლის მუშაობის გამოცდილება შესაბამის დარგში, რაც დაკავშირებულია სფეროში, წამყვან თანამდებობებზე პრაქტიკულ მოღვაწეობასთან (პრაქტიკული მოღვაწეობის შინაარსი შესაძლებელია დაკონკრეტდეს პროგრამის თავისებურებიდან გამომდინარე);

**მუხლი 10. უცხოენოვანი პროგრამების აკადემიური პერსონალის საკონკურსო კრიტერიუმები**

1. უცხოენოვანი პროგრამის ან პროგრამის უცხოენოვანი კომპონენტის განსახორციელებლად გამოცხადებული კონკურსისთვის, დამატებით კრიტერიუმად წესდება კონკურსანტის მიერ ენობრივი კომპეტენციის დადასტურება პროგრამის შესაბამისი კომპონენტის განხორციელების ენაში, თუკი აღნიშნული ენა კონკურსანტის მშობლიურ ენას არ წარმოადგენს

2. უცხო ენის კომპეტენცია კონკურსანტს დადასტურებულად ჩაეთვლება ერთ-ერთ ქვემოთ მითითებულ შემთხვევაში:

ა) შესაბამის ენაზე მიღებული უმაღლესი განათლების დამადასტურებელი დოკუმენტის წარმოდგენის შემთხვევაში;

ბ) შესაბამის ენაზე უმაღლესი საგანმანათლებლო პროგრამის / სასწავლო კურსის სწავლების გამოცდილების დამადასტურებელი დოკუმენტის წარმოდგენის შემთხვევაში;

გ) ენობრივი კომპეტენციის ფლობის საერთაშორისოდ აღიარებული სერტიფიკატის წარმოდგენის შემთხვევაში, რომელიც ადასტურებს კონკურსანტის მიერ შესაბამისი ენის არანაკლებ B2 დონეზე ფლობას, ენობრივ კომპეტენციათა ევროპული ჩარჩოთი (CEFR) დადგენილი კომპეტენციათა აღმწერის შესაბამისად.

1. ამ მუხლის მე-2 პუნქტის „გ“ ქვეპუნქტით გათვალისწინებულ, B2 დონის ენობრივი კომპეტენციის ფლობის დამადასტურებელ საერთაშორისოდ აღიარებულ სერტიფიკატად მიიჩნევა ერთ-ერთი შემდეგი:

 ა) Cambridge English First (FCE),

 ბ) BEC Vantage,

 გ) IELTS 5-6.5,

 დ) TOEFL iBT 87-109,

 ე) Michigan ECCE,

 ვ) PTE General Level 3,

 ზ) PTE Academic 59-75,

 თ) Trinity ISE II 4.

აკადემიური კონკურსის მონაწილე, რომელიც ვერ დაადასტურებს ენობრივ კომპეტენციას ამ მუხლის მე-2 და მე-3 პუქტებით დადგენილი წესით ვალდებულია კომისიის წინაშე ჩატაროს საჩვენებელი ლექცია უცხო ენაზე ან ჩააბაროს ენობრივი კომპეტენციის ტესტირება სასწავლო უნივერსიტეტის მიერ მომზადებული საგამოცდო ტესტის მეშვეობით. ტესტის საკითხები და კომპეტენციის ზღვარი განისაზღვრება სასწავლო უნივერსიტეტის მიერ.

 **მუხლი 11. დამატებითი კრიტერიუმები აკადემიური პერსონალისთვის**

1. ალტებრიჯი უფლებამოსილია, კონკურსში დააწესოს აკადემიურ თანამდებობაზე არჩევის დამატებითი შემდეგი კრიტერიუმები:

 ა) შესაბამის დარგში პრაქტიკული გამოცდილება;

ბ) სამეცნიერო კონფერენციებში მონაწილეობა, სამეცნიერო სტიპენდიები და გრანტები; გ) პროფესიული განვითარების ღონისძიებებში მონაწილეობა;

დ) უცხო ენების ცოდნა.

 2. დამატებითი კრიტერიუმები მხედველობაში მიიღება იმ შემთხვევაში, თუ ძირითადი საკონკურსო კრიტერიუმებით გასული კონკურსანტების რაოდენობა აღემატება საკონკურსო ვაკანსიების რაოდენობას, შესაბამისი აკადემიური თანამდებობისთვის.

**მუხლი 12. საკონკურსოდ წარმოსადგენი დოკუმენტაცია:**

ა) განცხადება კონკურსში მონაწილეობის მისაღებად შესაბამისი აკადემიური თანამდებობისა და მიმართულების მითითებით;

ბ) კონკურსანტის ანკეტა;

გ) პირადობის დამადასტურებელი დოკუმენტის ასლი;

დ) საკონკურსო ვაკანსიისთვის დადგენილი კრიტერიუმების შესაბამისი დოკუმენტაცია - კვალიფიკაციის დამადასტურებელი საგანმანათლებლო დოკუმენტები, ინფორმაცია პროფესიული გამოცდილების, გამოქვეყნებული სამეცნიერო ნაშრომების შესახებ და ა.შ;

ე) დამატებით კრიტერიუმებთან კონკურსანტის შესაბამისობის დამადასტურებელი დოკუმენტაცია;

 ვ) აკადემიური საქმიანობის ხედვა;

 ზ) სილაბუს(ებ)ი.

 თ) ,,სქესობრივი თავისუფლებისა და ხელშეუხებლობის წინააღმდეგ მიმართული დანაშაულის ჩადენისთვის ნასამართლობის შესახებ" შინაგან საქმეთა სამინისტროს მომსახურების სააგენტოს მიერ გაცემული ცნობა".

**მუხლი 13. საკონკურსო კომისია**

1. აკადემიური კონკურსის ჩატარების უზრუნველყოფის და საკონკურსო კრიტერიუმების შესაბამის კანდიდატთა შერჩევის მიზნით
2. სასწავლო უნივერსიტეტის რექტორის ბრძანებით იქმნება საკონკურსო კომისია სულ მცირე სამი წევრით (მათ შორის ერთი კომისიის თავმჯდომარე, ერთი მდივანი და ერთი მოწვეული დარგის სპეციალისტი).
3. საკონკურსო კომისიაში შედიან შესაბამისი დარგის და სასწავლო უნივერსიტეტის. ადმინისტრაციის წარმომადგენლები.
4. საკონკურსო კომისიის ფუნქციები:

ა) ადგენს კანდიდატის მიერ წარმოდგენილი დოკუმენტაციის კანონმდებლობის მოთხოვნებთან შესაბამისობას;

ბ) წარმოდგენილი დოკუმენტაციის საფუძველზე კანდიდატთა პროფესიული კვალიფიკაციის გათვალისწინებით ახდენს კონკურსში გამარჯვებულთა გამოვლენას.

**მუხლი 14. კონკურსის ეტაპები**

აკადემიური კონკურსი ტარდება ალტებრიჯის რექტორის ბრძანებით დადგენილ ვადებში და მოიცავს შემდეგ ეტაპებს:

ა) კონკურსანტების მიერ წარმოდგენილი საბუთების გადარჩევა;

ბ) კონკურსანტების ენობრივი კომპეტენციის დადგენა ტესტირების გზით (უცხოენოვან პროგრამისათვის) საჭიროების შემთხვევაში;

გ) საკონკურსო კომისიასთან გასაუბრება.

**მუხლი 15. საკონკურსო კომისიის მიერ საბუთების გადარჩევა**

1. კონკურსანტების მიერ წარმოდგენილი საბუთების გადარჩევა ტარდება კონკურსანტის დაუსწრებლად, კომისიის წევრთა გადაწყვეტილებით, კონკურსანტი შეიძლება მოწვეულ იქნეს ინტერვიუზე.

2. საბუთების გადარჩევის დროს მოწმდება:

ა) შეტანილია თუ არა განაცხადი საკონკურსო ვადის დაცვით;

 ბ) წარმოდგენილი არის თუ არა შესაბამისი აკადემიური თანამდებობისთვის აკადემიური თუ პროფესიული ნიშნით კონკურსანტის კვალიფიკაციის შესაბამისობის დამადასტურებელი ყველა დოკუმენტი.

3. საბუთების გადარჩევის შედეგად საკონკურსო კომისია იღებს გადაწყვეტილებას, კონკურსის მეორე ეტაპზე გასული კონკურსანტების შესახებ.

4. კომისია იღებს გადაწყვეტილებას კონკურსანტის მიერ კონკურსის პირველი ეტაპის

გადალახვისა და შემდგომ ეტაპზე დაშვების შესახებ, თუ წარმოდგენილი დოკუმენტაციით დასტურდება ამ მუხლის მე-2 პუნქტის მოთხოვნები.

5. კომისია იღებს გადაწყვეტილებას კონკურსანტის მიერ კონკურსის პირველი ეტაპის ვერ გადალახვის შესახებ, თუკი საკონკურსო განაცხადი შეტანილია საკონკურსო ვადის დარღვევით, ან წარმოდგენილი საბუთებით ვერ დასტურდება კონკურსანტის კვალიფიკაციის შესაბამისობა ვაკანსიის მოთხოვნებთან.

**მუხლი 16. გასაუბრება**

1. გასაუბრების დროს საკონკურსო კომისია ამოწმებს კონკურსანტის მიერ შესაბამისი სასწავლო კურსის შინაარსის, საგანმანათლებლო პროგრამის სტრუქტურის, შესაბამის დარგში არსებული გამოწვევების ხედვას, ასევე კომუნიკაციის, თვით პრეზენტაციის, პროფესიული ეთიკისა და აკადემიური კომუნიკაციის უნარებს

2. საკონკურსო კომისიის გადაწყვეტილებით, გასაუბრებამ შესაძლებელია მოიცვას საჩვენებელი ლექციის ჩატარება, რის შესახებაც ეცნობება კონკურსანტს

**მუხლი 17. საკონკურსო კომისიის ოქმი**

1. აკადემიური კონკურსის თითოეული ეტაპისთვის გაწეული სამუშაოს აღწერას და შეჯამებას საკონკურსო კომისია ახდენს საკონკურსო კომისიის სხდომის ოქმში
2. საკონკურსო კომისიის სხდომის ოქმში მიეთითება:

ა) სასწავლო უნივერსიტეტის დასახელება;

ბ) საკონკურსო კომისიის სხდომის ჩატარების თარიღი და ადგილი;

გ) საკონკურსო კომისიის შემადგენლობა;

დ) საკონკურსო კომისიის დღის წესრიგი;

ე) კონკურსის მოცემულ ეტაპში მონაწილე კონკურსანტები;

ვ) კომისიის მიერ თითოეული კონკურსანტის მიმართ გამოთქმული მოსაზრება, შეფასება შესაბამისი არგუმენტაციით;

ზ) საკონკურსო კომისიის მიერ მიღებული გადაწყვეტილება თითოეული კონკურსანტის მიმართ.

1. საკონკურსო კომისიის სხდომის ოქმს ხელს აწერს საკონკურსო კომისიის თავმჯდომარე და მდივანი.

**მუხლი 18. აკადემიური კონკურსის შედეგები**

1. კომისია იღებს გადაწყვეტილებას კონკურსის შედეგების შესახებ ხმათა უმრავლესობით. ხმების თანაბრად გაყოფის შემთხვევაში, გადამწყვეტია კომისიის თავმჯდომარის ხმა.

2. საკონკურსო კომისიის გადაწყვეტილების სარეზოლუციო ნაწილი ქვეყნდება უნივერსიტეტის ვებგვერდზე და ეცნობება კონკურსის მონაწილეებს.

**მუხლი19. აპელაცია**

1. აკადემიური კონკურსის მონაწილე, უფლებამოსილია შემოიტანოს აპელაცია საკონკურსო კომისიის გადაწყვეტილებაზე აკადემიური თანამდებობების დასაკავებლად წარდგენის შესახებ.

2. აპელაცია უნდა იყოს დასაბუთებული და ეფუძნებოდეს ერთ-ერთ შემდეგ გარემოებას:

 ა) კომისიის წევრის/წევრების მიკერძოებულობას/ინტერესთა კონფლიქტის არსებობას;

ბ) კომისიის წევრთა მიერ საქართველოს კანონის „უმაღლესი განათლების შესახებ“, ამ წესისა და საკონკურსო პირობების მნიშვნელოვან დარღვევას. მნიშვნელოვანია დარღვევა, რომლის არარსებობის შემთხვევაში შესაძლებელი იქნებოდა სხვაგვარი გადაწყვეტილების მიღება.

3.აპელაცია წარედგინება სააპელაციო კომისიას, წინასწარ დადგენილ ვადებში.

**მუხლი 20. აპელაციის განხილვის წესი**

1. დაუსაბუთებელი აპელაცია უბრუნდება განმცხადებელს.

2. დასაბუთებული აპელაციის შემთხვევაში საჩივარს განიხილავს სააპელაციო კომისია;

3. აპელაციის შედეგები ეცნობება განმცხადებელს.

**მუხლი 21. კონკურსის შედეგები**

1. კომისიის საბოლოო გადაწყვეტილება და (არსებობის შემთხვევაში) აპელაციის შედეგები წარედგინება რექტორს, რომელიც კომისიის წარდგინების შესაბამისად, გამოსცემს ბრძანებას აკადემიურ თანამდებობაზე კანდიდატურების დანიშვნის თაობაზე და მათთან აფორმებს შრომით ხელშეკრულებებს.

 2. რექტორის გადაწყვეტილება აკადემიურ თანამდებობაზე წარდგენილი კანდიდატის დანიშვნაზე უარის შესახებ, შესაძლებელია მიღებულ იქნეს მხოლოდ:

ა) კანდიდატის მიერ შრომითი ურთიერთობის წარმოშობაზე უარის შემთხვევაში;

ბ) საქართველოს კანონმდებლობით დადგენილ სხვა შემთხვევებში, რაც გამორიცხავს კანდიდატის მიერ აკადემიური თანამდებობის დაკავებას.

 3. კონკურსის შედეგები, საკონკურსო კომისიის გადაწყვეტილებასთან ერთად, შეიძლება გასაჩივრდეს სასამართლოში კანონმდებლობით დადგენილი წესით.